
	REPUBLIKA HRVATSKA

LIČKO-SENJSKA ŽUPANIJA


Upravni odjel za poljoprivredu i turizam
KLASA: 323-01/26-01/09 

URBROJ:2125-17-26-2
Gospić, 23. 10.2026.
UPUTE ZA PRIJAVITELJE

NA JAVNI POZIV ZA PRIKUPLJANJE  PRIJAVA PROGRAMA 
UNAPREĐENJA I RAZVOJA LOVSTVA 

U 2026. GODINI

1. PREDMET JAVNOG POZIVA

Predmet Javnog poziva za prikupljanje prijava programa unapređenja i razvoja lovstva u 2026. godini -dalje: Javni poziv je dodjela nepovratnih novčanih sredstava za prihvatljive troškove iz Proračuna Ličko-senjske županije za projekte i aktivnosti usmjerene postizanju ciljeva razvoja lovstva utvrđenih strategijskim i programskim odrednicama razvoja Županije, koja su u Proračunu planirana kao subvencije, donacije i pomoći, a za koja Proračunom ili posebnom odlukom Županijske skupštine Ličko-senjske županije nisu utvrđeni krajnji korisnici, a sukladno Programu potpora za razvoj i unapređenje lovstva na području Ličko-senjske županije za razdoblje od 2026. do 2030. godine („Županijski glasnik“ br.---)  

2. CILJ JAVNOG POZIVA 
· Provedba potrebnih aktivnosti kojima će doprinositi razvoju i unaprjeđenju lovstva na području Ličko-senjske županije i to:

· Unaprjeđenje i diverzifikacija funkcije lovstva,

· Zaštita i očuvanje biološke i ekološke ravnoteže prirodnih staništa divljači,

· Smanjenja šteta od divljači na poljoprivrednim i šumskim površinama, 

· Očuvanja prirodne ravnoteže i biološke raznolikosti, 

· Modernizacija lovne infrastrukture i

· Stvaranje prepoznatljivog imidža Ličko-senjske županije.

3. NOVČANA SREDSTVA
Ukupno planirana sredstva za provedbu Javnog poziva za 2026. godinu iznose 88. 150,00 EUR , a osigurana su u Proračunu Ličko-senjske županije u razdjelu 090. 

4. PROPISANI UVJETI JAVNOG POZIVA

Prihvatljivi prijavitelji su:

· Lovoovlaštenici koji imaju valjani zakup/koncesiju o pravu lova na području Ličko-senjske županije i 

· Lovački savez Ličko-senjske županije.

Svaki prijavitelj može podnijeti zahtjev za jednu ili više mjera za svako lovište.

Uvjeti koje prijavitelji moraju ispunjavati:
· upis u odgovarajući registar (trgovački, obrtnički, udruga, ustanova)

· organizacijski kapaciteti i ljudski resursi za provedbu projekta i transparentno upravljanje javnim sredstvima

· nepostojanje dugovanja iz pozicija javnih davanja

· uredno podmirene obveze plaćanja naknade za pravo lova

· uredno izvršenje ugovornih obveza za dobivene bespovratne novčane potpore iz proračuna Ličko-senjske županije za istu namjenu iz prethodnog razdoblja

· uvjerenje da se protiv prijavitelja (udruga, obrt, trgovačko društvo, ustanova) ne vodi kazneni postupak

· uvjerenje da se protiv osobe ovlaštene za zastupanje ne vodi kazneni postupak

Ukoliko je prijavitelj već koristio bespovratna novčana sredstva iz nekih drugih izvora za istu namjenu neće moći biti sufinanciran po ovom Javnom pozivu.

Prihvatljivi prijavitelj mora ispunjavati sve uvjete propisane Javnim pozivom i ovim Uputama za prijavitelje. 

4. MJERE, AKTIVNOSTI, PRIHVATLJIVI TROŠKOVI, UVJETI ZA DODJELU I IZNOS BESPOVRATNIH NOVČANIH SREDSTAVA
Mjera 1. Potpora za izgradnju, nadogradnju, i rekonstrukciju lovnotehničkih i lovnogospodarskih objekata  

Potpora se odobrava za izgradnju, nadogradnju i rekonstrukciju lovnotehničkih objekata, odnosno za izgradnju, nadogradnju i rekonstrukciju čeka, promatračnica i sl. objekata, za izgradnju, nadogradnju i rekonstrukciju lovnogospodarskih objekata koji su namijenjeni za uzgoj i zaštitu divljači, odnosno hranilišta, pojilišta, za uređenje i održavanje infrastrukture u lovištu kao što su putovi, prosjeci i drugi prateći sadržaj te za nabavu sjemena za remize.

Prihvatljivi troškovi su troškovi građevinskog materijala za izgradnju, nadogradnju i rekonstrukciju hranilišta, pojilišta, čeka, promatračnica, za izgradnju i sanaciju, šumskih i poljskih puteva, postavljanje signalizacije i oznaka u lovištu, izgradnja prihvatilišta za divljač te postavljanje skloništa za nepovoljne vremenske uvjete, nabava rasvjete, opreme za videonadzor i praćenje divljači te sjemena za remize.

Intenzitet potpore iz stavka 1. iznosi do 100% opravdanih troškova izvršenog ulaganja, a najviše do iznosa od 5.000,00 EUR. 

Mjera 2. Potpore za povećanje brojnosti glavnih vrsta divljači
Potpora se odobrava za nabavu glavnih vrsta divljači sukladno zakonskim i podzakonskim propisima te lovnogospodarskim osnovama za pojedino lovište, u cilju povećanja brojnosti glavnih vrsta divljači.

Prihvatljivi troškovi su troškovi nabave divljači koja se unosi.

Uz zahtjev se prilaže pored osnovne dokumentacije i preslika veterinarskog uvjerenja o zdravstvenom stanju divljači i zapisnik o ispuštanju divljači. 

Intenzitet potpore iz stavka 1. iznosi 100% opravdanih troškova izvršenog ulaganja, a najviše do iznosa od 5.000,00 EUR.

Mjera 3. Potpore za unos sitne divljači

Potpora se odobrava za nabavu i unos sitne pernate i dlakave divljači sukladno zakonskim i podzakonskim propisima te lovnogospodarskim osnovama za pojedino lovište, koja stalno ili sezonski žive u lovištu i koja se može uzgajati u lovištu ne narušavajući pritom prirodne odnose među vrstama.

Prihvatljivi troškovi su troškovi nabave sitne pernate i dlakave divljači koja se unosi.

Uz zahtjev se prilaže pored osnovne dokumentacije i preslika veterinarskog uvjerenja o zdravstvenom stanju divljači i zapisnik o ispuštanju divljači. 

Intenzitet potpore iz stavka 1. iznosi 100% opravdanih troškova izvršenog ulaganja, a najviše do iznosa od 3.000,00 EUR. 

Mjera 4. Sprječavanje šteta od divljači
Potpora se odobrava za radnje i aktivnosti sprječavanja štete od i na divljači postavljanjem mehaničkih, električnih i kemijskih zaštitnih sredstava, izgradnju zaštitnih ograda, električni pastira, vidljivih i zvučnih plašila, električnih detektora divljači, kao i ostale uobičajene mjere zaštite za određeno područje i vrstu divljači.

Prihvatljivi troškovi su troškovi nabave mehaničkih, električnih i kemijskih zaštitnih sredstava, nabava i ugradnja/izgradnja zaštitnih ograda, sigurnosne i zaštitne opreme, električnih pastira, vidljivih i zvučnih plašila, električnih detektora divljači. 

Intenzitet potpore iz stavka 1. iznosi 100% opravdanih troškova izvršenog ulaganja, a najviše do iznosa od 4.000,00 EUR. 

Mjera 5. Potpore za izgradnju i opremanje lovačkih domova i streljana
Potpora se odobrava za izgradnju i opremanja lovačkog doma i streljana koje su od posebnog značaja za razvoj lovstva, unapređenje sigurnosti u rukovanju oružjem te očuvanje tradicije i prirodnih vrijednosti lokalnog područja. Realizacijom ove potpore stvorit će se adekvatni infrastrukturni uvjeti za rad lovačke udruge, edukaciju članova, organizaciju stručnih osposobljavanja i provođenje aktivnosti vezanih uz zaštitu divljači i okoliša. 

Prihvatljivi troškovi su troškovi izgradnje i opremanja lovačkih domova, streljana, rasjecališta divljači, nabava hladnjača za prihvat mesa divljači (pokretnih i nepokretnih hladnjača), nabava sredstava za prijevoz divljači (osim automobila), nabava kontejnera za otpad životinjskog porijekla u lovištu te nabava sustava za korištenje obnovljivih izvora energije.

Uz zahtjev se prilaže pored osnovne dokumentacije i dokaz o pravu korištenja nekretninom za koju se traži ulaganje.

Intenzitet potpore iz stavka 1. iznosi 70% prihvatljivih troškova, a najviše do iznosa od 6.000,00  EUR. 

Mjera 6. Lovna kinologoa
Potpora se odobrava za bavljenja lovnom kinologijom, nabavu, uzgoj, odgoj, obuku i korištenje lovačkih pasa, osposobljavanje lovačkih pasa za rad u lovstvu (ispit prirođenih osobina) koji su u tekućoj godini položili ispit prirođenih osobina ili su osposobljeni za praćenje krvnog traga sukladno važećim zakonskim propisima, digitalne opreme za praćenje te zaštitnih boksovi i sl.

Prihvatljivi troškovi su troškovi nabava, dresure, obuke, osposobljavanja lovačkih pasa, polaganje ispita lovačkih pasa, digitalne ogrlice za pse, zaštitni boksovi i sl.

Uz zahtjev se prilaže pored osnovne dokumentacije: preslika zapisnika Hrvatskog lovačkog saveza ili Hrvatskog kinološkog saveza sa ispita i preslika uvjerenja o osposobljenosti psa.

Intenzitet potpore iz stavka 1. iznosi do 100% prihvatljivih troškova, a najviše do iznosa od 1.500,00  EUR. 

Mjera 7.  Digitalizacija i informatizacija lovišta
Potpora se odobrava za digitalnu transformaciju i unaprjeđenje gospodarenja lovištem i rad lovoovlaštenika kroz nabavu informatičke i digitalne opreme, kao i softverskih rješenja potrebnih za gospodarenje lovištem i rad.

Prihvatljivi troškovi su troškovi nabave informatičke opreme, računala, skenera, pisača, te druge digitalne opreme kao i za izradu web stranica, mobilnih aplikacija, nabavu softverskih i programskih rješenja za digitalno vođenje lovišta. 

Intenzitet potpore iz stavka 1. iznosi do 100% prihvatljivih troškova, a najviše do iznosa od 2.000,00  EUR. 

Mjera 8. Potpora za organizaciju i sudjelovanje na sajmovima i manifestacijama, promidžba i informiranje lovstva
Potpora se odobrava za promidžbu i informiranje lovstva, izdavanje publikacija, za organizaciju i sudjelovanje na manifestacijama, sajmovima, izložbama, znanstveno-stručnim skupovima, festivalima, smotrama, lovno kinološkim utakmicama, natjecanjima, drugim srodnim manifestacijama, a osobito onima koje su od značaja za predstavljanje potencijala Županije. Potpora se ne dodjeljuje za sudjelovanje na manifestacijama koje organizira Ličko-senjska županija ili snosi dio troškova. 

Prihvatljivi troškovi su troškovi zakupa i najma prostora, kotizacije, uvrštavanje u sajamske kataloge, izrada promidžbenih materijala – digitalnih i fizičkih kataloga, monografija, kao i drugi opravdani troškovi koji su u neposrednoj vezi s organizacijom i sudjelovanjem na
Prijavitelji koji podnose prijave za sufinanciranje po osnovi više mjera dostavljaju dokumente uz jedan zahtjev u originalu, a uz druge zahtjeve u preslici.

Prihvatljivi troškovi u 2026. godini su i troškovi nastali od 1. travnja 2025. godine.

Potpore se ne dodjeljuju za troškove carina i druge srodne troškove, obrtana sredstva i troškove energije.

Porez na dodanu vrijednost (PDV) je prihvatljiv trošak. 
5. POSPUPAK DODJELE, NAČIN PRIJAVE, ROKOVI  
Postupak dodjele

Postupak dodjele bespovratnih novčanih potpora koje su predmet ovog Javnog poziva provodi se kroz slijedeće aktivnosti:

1. objava Javnog poziva,

2. otvaranje prijava i utvrđivanje udovoljavanju propisanim uvjetima iz Javnog poziva i Uputa za prijavitelje,

3. administrativna kontrola,
4. donošenje odluke o dodjeli bespovratnih novčanih potpora,

5. sklapanje Ugovora,

6. praćenje i izvješćivanje o provedbi korištenja bespovratnih novčanih potpora, te kontrola namjenskog korištenja dodijeljenih bespovratnih novčanih potpora.

Kako se prijaviti


Prijave za dodjelu potpora za razvoj i unapređenje lovstva na području Ličko-senjske županije dostavljaju se na propisanim obrascima popunjeni pomoću računala ili ručno na slijedeći način:
1. dostavom objavljenih obrazaca za prijavu, popunjenih pomoću računala ili ručno, potpisanih i ovjerenih pečatom od strane ovlaštene osobe podnositelja zahtjeva u papirnatom obliku s traženim prilozima u zatvorenoj omotnici poštom ili osobnom dostavom na adresu: Ličko-senjska županija, Upravni odjel za poljoprivredu i turizam dr. Franje Tuđmana 4, 53000 Gospić, s naznakom „Javni poziv za dodjelu potpora za razvoja i unapređenje lovstva na području Ličko-senjske županije za 2026. godinu – NE OTVARAJ“. Na poleđini omotnice potrebno je navesti puni naziv i adresu prijavitelja. 

Dokumentacija koja se dostavlja je slijedeća:

Zahtjev za dodjelu potpore podnosi se na propisanom obrascu uz koji se prilaže:

· izvadak iz obrtnog/sudskog registra, odnosno izvod iz registra  udruga, ne stariji od 30 dana,

· preslike računa prihvatljivih troškova i dokaz o izvršenim plaćanjima,

· uvjerenje o nekažnjavanju odgovorne osobe ne starije od 30 dana,

· preslika IBAN-a koji glasi za podnositelja,

· potvrdu Porezne uprave o nepostojanju duga prema državi, županiji, izvanproračunskim fondovima ne stariju od 30 dana,

· izjava o nepostojanju dvostrukog financiranja istih troškova,

· privola za prikupljanje i obradu osobnih podataka,

· preslika veterinarskog uvjerenja o zdravstvenom stanju divljači i zapisnik o ispuštanju divljači sukladno članku 10. i 11.,

· dokaz o pravu korištenja nekretninom za koju se traži ulaganje sukladno članku 13.,

· preslika zapisnika Hrvatskog lovačkog saveza ili Hrvatskog kinološkog saveza sa ispita i preslika uvjerenja o osposobljenosti psa sukladno članku 14.,

· preslike dokaza o održanoj manifestaciji, za sudionika prijavni obrazac ili drugi dokument kojim dokazuje  svoje sudjelovanje 

· ostala dokumentacija utvrđena javnim pozivom.

Zahtjevi s nepotpunim podatcima i nepotpunom dokumentacijom, zahtjevi pristigli nakon roka za podnošenje prijava kao i zahtjevi koji se ne odnose na predmet javnog poziva neće biti razmatrani.  

Rok za dostavu prijave

Javni poziv otvoren je do 10. studenog 2026. godine
6. KONTROLA NAMJENSKOG KORIŠTENJA SREDSTAVA
Kontrolu namjenskog korištenja sredstva izvršiti će Povjerenstvo za kontrolu namjenskog trošenja sredstva potpora u lovstvu (u daljnjem tekstu: Povjerenstvo).

Povjerenstvo čine dva člana koje imenuje Župan. 

Korisnici potpore dužni su omogućiti Povjerenstvu kontrolu namjenskog korištenja potpora.

Ukoliko Povjerenstvo prilikom nadzora utvrdi nenamjensko korištenje sredstva, korisnik potpore dužan je dobivena sredstva uz obračunatu zateznu kamatu u roku 30 dana od dana primitka Odluke o povratu sredstva vrati na poslovni račun Ličko-senjske županije.


Korisnik potpore kod koga je utvrđena nepravilnost isti neće imati pravo na dodjelu potpora iz proračuna Ličko-senjske županije u narede 2 (dvije) godine.

